Na temelju članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) te članaka 11., 13. i 40. Statuta Grada Delnica (SN GD 9/22), Gradsko vijeće Grada Delnica, na današnjoj sjednici donijelo je

**ODLUKU O JAVNIM PRIZNANJIMA I POSEBNIM NAGRADAMA GRADA DELNICA**

**1. OPĆE ODREDBE**

**Članak 1.**

Ovom Odlukom određuju se vrste javnih priznanja i posebnih nagrada Grada Delnica, uvjeti za njihovu dodjelu, oblik i izgled javnih priznanja te tijela i postupak za njihovu dodjelu.

**Članak 2.**

Izrazi koji imaju rodno značenje korišteni u ovoj Odluci, odnose se jednako na muški i ženski rod, bez obzira jesu li korišteni u muškom ili ženkom rodu.

**Članak 3.**

(1) Javna priznanja Grada Delnica su javne pohvale za iznimna dostignuća i doprinos od značenja za razvitak, ugled i prepoznatljivost Grada Delnica, a osobito za uspjehe u unapređivanju gospodarstva, znanosti, kulture, tehničke kulture, sporta, zdravstvene i socijalne skrbi, odgoja i obrazovanja, zaštite okoliša, turizma te svih drugih djelatnosti.

(2) Javna priznanja se mogu dodijeliti građanima Grada Delnica i drugim fizičkim i pravnim osobama te vjerskim zajednicama za istaknute uspjehe u radu i djelovanju kojim su osobito pridonijeli boljitku Grada Delnica i njegovih građana.

(3) Posebne nagrade Grada Delnica dodjeljuju se za iznimna međunarodna ili domaća postignuća i uspjehe na natjecanjima.

**Članak 4.**

(1) Javno priznanje se ne može dodijeliti državnim dužnosnicima i dužnosnicima Primorsko-goranske županije i Grada Delnica za vrijeme trajanja njihovog mandata, kao niti za doprinos koji su dali za vrijeme trajanja dužnosti na koju su bili izabrani i za to primali naknadu.

(2) Javno priznanje se ne može dodijeliti fizičkim osobama za doprinos koji su dali obavljajući redovne poslove za koje su bili plaćeni.

**2. VRSTE JAVNIH PRIZNANJA I POSEBNIH NAGRADA**

**Članak 5.**

(1) Javna priznanja Grada Delnica su:

1. Počasni građanin Grada Delnica
2. Nagrada Grada Delnica za životno djelo
3. Godišnja nagrada Grada Delnica
4. Povelja Grada Delnica
5. Zahvalnica Grada Delnica

(2) Posebne nagrade Grada Delnica nazivaju se Posebno priznanje Grada Delnica, a pobliže se definira ovisno o području na kojem je ostvarena izvrsnost ili izniman rezultat i doprinos.

**Članak 6.**

(1) Tijekom jedne godine istoj fizičkoj ili pravnoj osobi može se dodijeliti samo jedno javno priznanje.

(2) Fizička ili pravna osoba ne može biti kandidirana za neko od javnih priznanja za doprinos i postignuća za koje je već primila neko drugo javno priznanje.

**Počasni građanin Grada Delnica**

**Članak 7.**

(1) Počasnim građaninom Grada Delnica može se proglasiti osoba posebno zaslužna za promicanje povijesnih, društvenih i tradicijskih vrijednosti Grada Delnica koja je svojim javnim radom i djelovanjem na izvanredan način pridonijela napretku i ugledu Grada te ostvarivanju i razvitku suradnje i odnosa Grada s drugim jedinicama lokalne i područne samouprave u Hrvatskoj i inozemstvu.

(2) Počasnim građaninom ne može biti proglašena osoba koja ima prebivalište na području Grada Delnica.

(3) Osobi proglašenoj počasnim građaninom Grada Delnica ne mogu se dodjeljivati druga javna priznanja utvrđena ovom Odlukom.

(4) Počast iskazana proglašenjem Počasnim građaninom može se opozvati ukoliko osoba svojim budućim nedostojnim ponašanjem više ne zaslužuje iskazanu počast.

(5) Odluku o opozivu priznanja donosi Gradsko vijeće Grada Delnica.

**Nagrada Grada Delnica za životno djelo**

**Članak 8.**

(1) Nagrada za Grada Delnica životno djelo je javno priznanje koje se dodjeljuje samo jednom i to fizičkoj osobi, građaninu Grada Delnica, a radi iskazivanja posebnog poštovanja i zahvalnosti za njegove cjeloživotne aktivnosti i doprinos koji ujedno čine izuzetan i osobito vrijedan doprinos prosperitetu i ugledu Grada Delnica.

(2) Godišnje se može dodijeliti samo jedna Nagrada za životno djelo.

**Godišnja nagrada Grada Delnica**

**Članak 9.**

(1) Godišnja nagrada Grada Delnica dodjeljuje se fizičkoj osobi ili više njih, kao i pravnoj osobi s prebivalištem, odnosno sjedištem na području Grada Delnica za osobita postignuća i doprinos od značaja za ukupni gospodarski i društveni život Grada ostvarenih u posljednje dvije godine koje prethode godini u kojoj se nagrada dodjeljuje.

(2) U jednoj kalendarskoj godini mogu se dodijeliti najviše dvije Godišnje nagrade.

**Povelja Grada Delnica**

**Članak 10.**

(1) Povelja Grada Delnica dodjeljuje se pravnim osobama sa sjedištem na području Grada Delnica kao izraz zahvalnosti Grada Delnica za njihove dugogodišnje iznimne rezultate i doprinos u razvoju, jačanju i unapređenju gospodarstva kao i društvenog života na području Grada Delnica za 10, 20, 30, 40 godina, odnosno za svakih 10 sljedećih godina aktivnog rada i djelovanja.

(2) Povelja Grada Delnica može se iznimno dodijeliti i fizičkoj osobi za njene izuzetne dugogodišnje rezultate u rukovođenju pravnom osobom za 10, 20, 30, 40 godina, odnosno za svakih 10 sljedećih godina aktivnog rada i djelovanja.

**Zahvalnica Grada Delnica**

**Članak 11.**

Zahvalnica Grada Delnica se dodjeljuje pravnoj i fizičkoj osobi za jednokratni doprinos prosperitetu, ugledu i promidžbi Grada Delnica, dane donacije kao i za druge osobite zasluge.

**Posebno priznanje Grada Delnica**

**Članak 12.**

(1) Posebno priznanje Grada Delnica dodjeljuje se:

1. za iznimna, međunarodna ili domaća postignuća na području književnog, glazbenog ili likovnog stvaralaštva,

2. prosvjetnim radnicima i ustanovama odgoja i obrazovanja za iznimna postignuća na području odgoja i obrazovanja, kao i prosvjetnim radnicima, mentorima, za posebna postignuća učenika na državnim i međunarodnim natjecanjima, susretima i smotrama,

3. sportašima, sportskim radnicima i udrugama, za osvojene medalje na olimpijskim igrama, svjetskim i europskim prvenstvima, kao i za posebna postignuća na državnim i međunarodnim natjecanjima.

(2) Posebno priznanje se dodjeljuje na primanju kod gradonačelnika u vidu priznanja u košuljici i prigodnog poklona.

**3. OBLIK I IZGLED JAVNIH PRIZNANJA**

**Članak 13.**

(1) Povelja proglašenja Počasnim građaninom Grada Delnica izrađuje se u posebnoj grafičkoj opremi, stiliziranim slovima na zelenoj podlozi na kojoj se nalazi grb Grada Delnica s jelinim grančicama s češerima, naziv priznanja i kratki opis zasluge zbog koje se dodjeljuje te datum uručenja, a potpisuju ju, s lijeve strane, predsjednik Gradskog vijeća, a s desne strane gradonačelnik. Ovjerava se pečatom Gradskog vijeća Grada Delnica.

(2) Nagrada za životno djelo Grada Delnica uokvirena je zlatnom bojom, na zelenoj podlozi na kojoj se nalazi grb Grada Delnica, naziv priznanja i kratki opis zasluge zbog koje se dodjeljuje, ime i prezime dobitnika, ime i prezime predsjednika Gradskog vijeća i gradonačelnika kao i njihove potpise te datum uručenja. Ovjerava se pečatom Gradskog vijeća Grada Delnica.

(3) Godišnja nagrada Grada Delnica uokvirena je srebrnom bojom, na zelenoj podlozi na kojoj se nalazi grb Grada Delnica, naziv priznanja i kratki opis zasluge zbog koje se dodjeljuje, ime i prezime odnosno naziv dobitnika, ime i prezime predsjednika Gradskog vijeća i gradonačelnika kao i njihove potpise te datum uručenja. Ovjerava se pečatom Gradskog vijeća Grada Delnica.

(4) Povelja Grada Delnica uokvirena je brončanom bojom, na zelenoj podlozi na kojoj se nalazi grb Grada Delnica, naziv priznanja i kratki opis zasluge zbog koje se dodjeljuje, naziv odnosno ime i prezime dobitnika, ime i prezime predsjednika Gradskog vijeća i gradonačelnika kao i njihove potpise te datum uručenja. Ovjerava se pečatom Gradskog vijeća Grada Delnica.

(5) Zahvalnica Grada Delnica uokvirena je bijelom bojom, na zelenoj podlozi na kojoj se nalazi grb Grada Delnica, naziv priznanja i kratki opis zasluge zbog koje se dodjeljuje, ime i prezime odnosno naziv dobitnika, ime i prezime i potpis gradonačelnika te datum uručenja. Ovjerava se pečatom gradonačelnika Grada Delnica.

(6) Posebno priznanje Grada Delnica tiskano je na čvrstom papiru na kojem se nalazi grb Grada Delnica, naziv priznanja i kratki opis zasluge zbog koje se dodjeljuje, ime i prezime odnosno naziv dobitnika, ime i prezime i potpis gradonačelnika te datum uručenja. Ovjerava se pečatom gradonačelnika Grada Delnica.

**Članak 14.**

(1) Dobitnik Nagrade za životno djelo, pored pisanog priznanja ostvaruje i novčanu nagradu u vrijednosti od 1.400,00 eura.

(2) Dobitnik Godišnje nagrade, pored pisanog priznanja ostvaruje i novčanu nagradu u vrijednosti od 400,00 eura.

(3) Ukoliko se jedna Godišnja nagrada dodjeljuje dvjema ili više osoba, novčani se iznos nagrade dijeli među njima.

**4. POSTUPAK ZA DODJELU JAVNIH PRIZNANJA**

**Članak 15.**

(1) Prijedlog za imenovanje Počasnim građaninom Grada Delnica podnosi najmanje 1/3 članova Gradskog vijeća, gradonačelnik ili Povjerenstvo za dodjelu javnih priznanja, a odluku o prijedlogu donosi Gradsko vijeće apsolutnom većinom glasova. Prethodno mišljenje o prijedlogu, Gradskom vijeću će dati i Povjerenstvo za dodjelu javnih priznanja.

(2) Prijedlog za dodjelu Nagrade za životno djelo, Godišnje nagrade i Povelje mogu dati:

* Najmanje 1/3 članova Gradskog vijeća,
* Gradonačelnik Grada Delnica,
* Ovlaštena tijela pravnih osoba sa sjedištem na području Grada Delnica,
* Ovlašteni predstavnik vjerske zajednice,
* Skupina od najmanje 10 građana s prebivalištem na području Grada Delnica.

(3) Zahvalnicu i Posebno priznanje gradonačelnik daje po vlastitu nahođenju ili na prijedlog nekog od predlagatelja iz prethodnog stavka.

**Članak 16.**

(1) Prijedlozi za dodjelu Nagrade za životno djelo, Godišnje nagrade i Povelje dostavljaju se Povjerenstvu za dodjelu javnih priznanja.

(2) Povjerenstvu za dodjelu javnih priznanja ima predsjednika i 6 članova, od kojih je predsjednik Gradskog vijeća po funkciji predsjednik Povjerenstva, dva člana po funkciji čine gradonačelnik i pročelnik upravnog tijela u čijoj su nadležnosti poslovi lokalne samouprave, dok se preostala četiri člana imenuju iz reda gospodarskih i društvenih djelatnika koji nisu članovi niti jedne političke stranke.

(3) Rješenje o imenovanju Povjerenstva za dodjelu javnih priznanja donosi Gradsko vijeće Grada Delnica.

(4) Stručne i administrativne poslove za Povjerenstvo za dodjelu javnih priznanja obavlja nadležno upravno tijelo Grada Delnica.

**Članak 17.**

(1) Postupak za predlaganje kandidata pokreće Gradonačelnik Grada Delnica Javnim pozivom za podnošenje prijedloga za dodjelu javnih priznanja koji se objavljuje na službenoj mrežnoj stranici Grada.

(2) Nagrada za životno djelo, Godišnja nagrade i Povelja dodjeljuju se temeljem odluke Gradskog vijeća Grada Delnica, na prijedlog Povjerenstva za dodjelu javnih priznanja, a nakon provedenog postupka Javnog poziva.

(3) Javni poziv sadrži uvjete za dodjelu javnih priznanja, uputu o dokumentaciji koju je potrebno priložiti uz prijedlog te rok za dostavu prijedloga.

(4) Javni poziv je u pravilu otvoren najmanje 30, a najviše 60 dana.

(5) Prijedlozi koji se ne dostave do određenog roka, odnosno na omotnici imaju žig pošte s kasnijim datumom od utvrđenog roka za dostavu prijedloga, neće se uzeti u razmatranje.

**Članak 18.**

(1) Prijedlog za dodjelu Nagrade za životno djelo, Godišnje nagrade i Povelje podnosi se sukladno Javnom pozivu na propisanom obrascu i treba sadržavati obveznu dokumentaciju:

* Podatke o podnositelju prijedloga i to:
  + ime i prezime ovlaštene osobe u pravnoj osobi, adresa sjedišta, OIB, potpis i pečat pravne osobe ili
  + imena i prezimena fizičkih osoba, adrese prebivališta, OIB-ove i vlastoručne potpise
* Podatke o predloženoj pravnoj, odnosno fizičkoj/fizičkim osobama:
  + naziv pravne osobe, adresa sjedišta ili
  + ime i prezime fizičke/fizičkih osoba, adresa/adrese prebivališta
* Životopis, odnosno osnovne podatke o pravnoj osobi i njenom poslovanju te obrazloženje zasluga zbog kojih se predlaže za dodjelu javnog priznanja
* Obrazac očitovanja predloženog kandidata o prihvaćanju kandidature
* Obrazac o zaštiti osobnih podataka, temeljem Zakona o provedbi Opće uredbe o zaštiti podataka.

(2) Ukoliko se kandidatura predlaže posmrtno, obrasce iz prethodnog stavka potpisuje zakonski nasljednik, što se utvrđuje pravomoćnim rješenjem o nasljeđivanju.

(3) Podnositelj prijedloga ne može sam sebe predložiti za dodjelu javnog priznanja, niti biti ovlaštena osoba u pravnoj osobi koja predlaže fizičku osobu.

**Članak 19.**

(1) Ukoliko to smatra potrebnim, Povjerenstvo za javna priznanja Grada Delnica može zatražiti dopunske podatke i dokumentaciju, ali ne i obveznu dokumentaciju propisanu prethodnim člankom.

(2) Povjerenstvo za javna priznanja utvrđuje prijedlog za dodjelu javnih priznanja i prosljeđuje ga na daljnje postupanje Gradskom vijeću.

(3) Povjerenstvo za javna priznanja također može predložiti da se neko od predloženih priznanja ne dodijeli.

**Članak 20.**

(1) Odluku o dodjeli Nagrade za životno djelo, Godišnje nagrade i Povelje donosi Gradsko vijeće Grada Delnica na način da se o svakom prijedlogu glasuje odvojeno.

(2) Odluku o dodjeli Zahvalnice i Posebnog priznanja donosi gradonačelnik Grada Delnica.

(3) Odluke o dodjeli javnih priznanja objavljuju na službenoj mrežnoj stranici Grada, a mogu se objaviti i u „Službenim novinama Grada Delnica“.

(4) Javna priznanja uručuju predsjednik Gradskog vijeća i gradonačelnik na svečanoj sjednici Gradskog vijeća Grada Delnica u povodu 24. lipnja, Dana Grada Delnica i blagdana Sv. Ivana Krstitelja.

(5) Zahvalnica se, osim u slučaju iz prethodnog stavka, može uručiti i u drugim svečanim i protokolarnim prigodama.

**Članak 21.**

Ukoliko javno priznanje nije uručeno nagrađenom za njegova života, uručit će se članovima njegove uže obitelji, odnosno zakonskim nasljednicima, no u tom se slučaju uz javno priznanje ne ostvaruje pravo na popratnu novčanu nagradu.

**Članak 22.**

Evidenciju dodijeljenih javnih priznanja i posebnih nagrada vodi nadležno upravno tijelo Grada Delnica na način koji odredi njegov Pročelnik.

**5. ZAVRŠNE ODREDBE**

**Članak 23.**

Stupanjem na snagu ove Odluke prestaje važiti Odluka o javnim priznanjima Grada Delnica (SN GD 9/18, 2/22 i 9/22).

**Članak 24.**

Ova Odluka stupa na snagu osmog dana od dana objave u „Službenim novinama Grada Delnica“.

KLASA: 061-03/23-01/02

URBROJ: 2170-6-50-3-23-1

Delnice, xx. rujna 2023. godine

Gradsko vijeće Grada Delnica

Predsjednica

Ivana Pečnik Kastner